**Georg Wilhelm Müller** (født 29. desember 1909 i Königshütte (Chorzów), død 30. april 1989 i Hamburg), ofte kalt **G.W. Müller**, var en tysk nasjonalsosialistisk studentleder og senere profesjonell propagandist. Han var nær medarbeider av Joseph Goebbels, propagandaminister i Hitler-Tyskland, og ble toppbyråkrat med ansvar for blant annet presse, kultur og informasjon i det tyskokkuperte Norge under andre verdenskrig. G.W. Müller var medlem av SS, nazistpartiets eliteorganisasjon, der han etterhvert fikk graden Oberführer.

Bakgrunn og karriere
--------------------

Georg Wilhelm Müller (i mørk uniform med adjutantsnor) som adjutant for propagandaminister Joseph Goebbels gjør «hitlerhilsen» under feiringen av «tysk folkejul» lille julaften 1937. Foran Goebbels står døtrene Hilde og Helga. Foto: Bundesarchiv 
G.W. Müller ble født i Königshütte i Oberschlesien, men vokste hovedsakelig opp i Frankfurt og tok sin Abitur der. Han ble medlem av NSDAP 29. desember 1927. Han var angivelig også aktiv i SA allerede fra 16-årsalderen (ca. 1925), men forlot organisasjonen til fordel for Allgemeine SS i 1930. På grunn av sitt engasjement i den nasjonalsosialistiske bevegelsen ble han ikke akseptert av Hæren, og han studerte i stedet fra 1929 jus ved universitetene i Rostock, Marburg, Kiel og fra 1930 Frankfurt. Han ble først kjent som leder for Den nasjonalsosialistiske tyske studentorganisasjonens lag ved Universitetet i Frankfurt og spilte en avgjørende rolle i nazifiseringen av universitetet i 1933. Etter å ha tatt eksamen var han Rechtsreferendar (juridisk praktikant) ved Oberlandesgericht Frankfurt. I 1934 ble han pressemedarbeider ved Gauledelsen i Hessen-Nassau, og gjorde raskt karriere i NSDAPs pressearbeid. «Han heter riktignok Müller [et svært vanlig navn i Tyskland], men gjør et godt inntrykk» skrev Goebbels i dagboken sin i 1936, og i 1937 ble Müller utnevnt til personlig sekretær for Goebbels i Riksministeriet for folkeopplysning og propaganda.

Fra april 1940 til mars 1945 var Müller leder for hovedavdelingen for folkeopplysning og propaganda (*Hauptabteilung für Volksaufklärung und Propaganda*) ved Reichskommissariat Norwegen, den tyske sivile administrasjonen som styrte det norske embetsverket under krigen under ledelse av rikskommissær Josef Terboven, med rang som ministerialråd og fra 1943 som ministerialdirigent. I denne rollen hadde han ansvar for spørsmål som gjaldt bl.a. presse, kulturlivet og informasjon. Müller hadde graden SS-Oberführer, den første generalstabsgraden (tilsvarer oberst), i Allgemeine SS og Untersturmführer, den laveste offisersgraden (tilsvarer fenrik), i Waffen-SS.

Allerede i studentdagene ble Müller regnet som en overbevist og spesielt fanatisk nasjonalsosialist («besonders strammer alter Kämpfer»), og han var mislikt av mange av sine kolleger i rikskommissariatet. Etter krigen ble han av det såkalte Vurderingskammeret (*Spruchkammer*) kategorisert som «entlastet». Det vil si en person som ble regnet som motstander av nasjonalsosialismen.

Etter krigen jobbet han som forretningsmann i Hamburg.

Utmerkelser
-----------

* Jernkorset 2. klasse, 1939
* Krigsfortjenestekorset 2. klasse uten sverd
* Krigsfortjenestekorset 1. klasse uten sverd
* Såretmerket, 1939 i sølv
* Partimerket i gull
* Partiets tjenestemerke i sølv og bronse
* SS' æressverd
* SS' æresring

* Müller (stående) i en pressesamtale med Vidkun Quisling (t.h.)Müller (stående) i en pressesamtale med Vidkun Quisling (t.h.)
* SS-Oberführer  G. W. Müller, tysk propagandasjef i Norge under krigen, med rikskommissar Josef Terboven og NS-føreren Vidkun Quisling på samme rad, i Colosseum kino i Oslo 1944. Foto: RiksarkivetSS-Oberführer G. W. Müller, tysk propagandasjef i Norge under krigen, med rikskommissar Josef Terboven og NS-føreren Vidkun Quisling på samme rad, i Colosseum kino i Oslo 1944. Foto: Riksarkivet

Referanser
----------

1. 1 2 3  Bernd Heidenreich, Sönke Neitzel, *Medien im Nationalsozialismus*, s. 70–80, Verlag Ferdinand Schöningh, 2010, ISBN 9783506767103
2. 1 2 3  Bonavita, Petra, "Die Karriere des Frankfurter NS-Studentenführers Georg-Wilhelm Müller," *Nassauische Annalen*, 115, s. 441–460, 2004
3. ↑  Goebbels Tagebücher [Reuth], bd. 3, s. 1013
4. ↑  *Norsk krigsleksikon 1940-45* side 280 (søkbar digitalkopi)
5. ↑  *Reichskommissariat Norwegen*, s. 63
6. ↑  Wilfred von Oven: *Wer war Goebbels?: Biographie aus der Nähe*, s. 312, Herbig, 1987
7. ↑  Bonavita s. 459
8. ↑  Oddvar Munksgaard, Sven Dysthe: *Gestapo-kameraten*. Gyldendal Norsk Forlag, Oslo 1973, s. 178

Eksterne lenker
---------------

* (en) Georg Wilhelm Müller – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Deutsche Biographie **·** Geni **·** VIAF **·** GND **·** ISNI **·** SUDOC
 |

Portal: Andre verdenskrig